b'\n_START_ARTICLE_\nRebeka Ani\xc4\x87\n_START_PARAGRAPH_\nJadranka Rebeka Ani\xc4\x87 (1960.), \xc4\x8dasna sestra franjevka Provincije Presvetog Srca Isusova u Splitu, doktorica katoli\xc4\x8dke teologije i znanstvena savjetnica u Institutu dru\xc5\xa1tvenih znanosti Ivo Pilar - Podru\xc4\x8dni centar Split.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena 1960. godine, Jadranka Rebeka Ani\xc4\x87 ve\xc4\x87 1979. godine ulazi u samostan unato\xc4\x8d sna\xc5\xbenom otporu roditelja. Prvotna \xc5\xbeelja i ljubav je bilo slikarstvo te je htjela krenuti na likovnu akademiju u Zagrebu, ali se ipak posvetila studiju teologije. Tu \xc5\xbeelju osjetila je jo\xc5\xa1 u osnovnoj \xc5\xa1koli. U 2001. godini promovirala je na Katoli\xc4\x8dkom teolo\xc5\xa1kom fakultetu u Be\xc4\x8du kod uglednog pastoralnog teologa Paul Zulehnera. Tema doktorske disertacije je uloga \xc5\xbeene u Katoli\xc4\x8dkoj Crkvi u Hrvatskoj tijekom 20. stolje\xc4\x87a. _NEWLINE_Vi\xc5\xa1e godina predavala je na Sveu\xc4\x8dili\xc5\xa1tu u Sarajevu u sklopu predmeta Religija i rod magistarskog programa Religijskih studija i na Rodnim studijima. Kao vanjska suradnica radila je na Odjelu za sociologiju Sveu\xc4\x8dili\xc5\xa1ta u Zadru, predavala na teolo\xc5\xa1kom fakultetu Matija Vla\xc4\x8di\xc4\x87 Ilirik u Zagrebu te na Katoli\xc4\x8dkom bogoslovnom fakultetu Sveu\xc4\x8dili\xc5\xa1ta u Splitu.  Sudjelovala je na nekoliko me\xc4\x91unarodnih i doma\xc4\x87ih projekata te vodila dva projekta Franjeva\xc4\x8dkog instituta za kulturu mira. \xc4\x8clanica je triju me\xc4\x91unarodnih i dviju doma\xc4\x87ih udruga, te \xc4\x8dlanica upravnog odbora Europskog dru\xc5\xa1tva \xc5\xbeena u teolo\xc5\xa1kom istra\xc5\xbeivanju (ESWTR) i dopredsjednica Hrvatske sekcije ESWTR-a._NEWLINE_Jadranka Rebeka Ani\xc4\x87 se bavi rodnim teorijama, biblijskom i teolo\xc5\xa1kom antropologijom pod rodnim vidom te polo\xc5\xbeajem \xc5\xbeene u Crkvi i dru\xc5\xa1tvu. Buru je izazvala i kao jedna od autorica i inicijatorica zbornika "Nasilje nad \xc5\xbeenama" istra\xc5\xbeiv\xc5\xa1i, me\xc4\x91u ostalim, "koliko \xc5\xbeene \xc5\xbertve nasilja u obitelji \xc4\x8desto od \xc5\xbeupnika dobivaju savjete da izdr\xc5\xbee jo\xc5\xa1 malo, \xc4\x8dime se nepravedno religiozno opravdava patnja koja nema smisla". Zbog feministi\xc4\x8dkih teza kao i knjige Kako razumjeti rod?, jedan od profesora na teolo\xc5\xa1kom fakultetu u Splitu zatra\xc5\xbeio je zabranu dociranja. Znanstveno povjerenstvo Sveu\xc4\x8dili\xc5\xa1ta u Splitu zaklju\xc4\x8dilo je kako njezin rad ne sadr\xc5\xbei nikakve dogmatske i moralne zablude. _NEWLINE_Trenutno radi kao znanstvena savjetnica u Institutu dru\xc5\xa1tvenih znanosti Ivo Pilar - Podru\xc4\x8dni centar Split. _NEWLINE_Krajem 2018. godine objavila je knjigu Marija Magdalena: Od Isusove u\xc4\x8denice do filmske bludnice zajedno sa Irenom Sever Globan. U knjizi zastupa stav kako "Marija Magdalena nije bludnica nego Isusova najbolja u\xc4\x8denica i apostolica".'